Te kꞌu riꞌ xkikꞌam bꞌi ri Jesús cho rachoch ri tat Caifás,
xebꞌeꞌ cho ri nimalaj ja re ri nim qꞌatal tzij.
Xaq jubꞌiqꞌ chik kraj man käsaqirik,
ri winaq aj Israel kꞌut man xebꞌok tä pa ri nimalaj ja rech man käkaꞌn tä ri äwas u bꞌanik.
We je riꞌ man kuyaꞌ tä riꞌ käkitij ri wiꞌm rech ri Pascua.
Rumal riꞌ ri tat Pilato xel loq che ki tzijobꞌexik,
xubꞌij chke:
¿Jas u mak we achi riꞌ ri kibꞌij ix?
—xcha chke.
Ri e areꞌ xechꞌawik,
xkibꞌij:
We ta mat are jun bꞌanal etzelal mat xqajach waꞌ pa qꞌabꞌ la,
—xecha che.
Xubꞌij kꞌu ri tat Pilato chke:
Chikꞌama bꞌi ix,
chiqꞌata tzij puwiꞌ.
Chibꞌanaꞌ jas ri kubꞌij ri i pixabꞌ ix,
—xcha chke.
Ri winaq aj Israel xechꞌawik,
xkibꞌij:
Ri uj,
ri uj aj Israel,
man yaꞌtal tä chqe chi käqakämisaj jun winaq,
—xecha che.
Je riꞌ xbꞌantajik jas ru bꞌim kan ri Jesús chrij ri käbꞌan na che chukämisaxik.
Ri tat Pilato xok chi bꞌi jumul pa ri nimalaj ja,
xusikꞌij ri Jesús,
te kꞌu riꞌ xutaꞌ che:
¿A at riꞌ ri kattaqan pa ki wiꞌ ri winaq aj Israel?
—xcha che.
Ri Jesús xubꞌij che:
¿A xaq lal käbꞌin la waꞌ o nikꞌiaj chik xebꞌin che la chwij in?
—xcha che.
Ri tat Pilato xchꞌawik,
xubꞌij:
¿A in pu lo jun aj Israel?
Ri awinaqil at,
xuqujeꞌ ri ki nimaqil ri sacerdotes e are taq waꞌ ri xatjachow pa nu qꞌabꞌ.
¿Jas kꞌu ri a bꞌanom?
—xcha che.
Te riꞌ xchꞌaw ri Jesús,
xubꞌij che:
Ri nu taqanik man rech tä we uwächulew riꞌ.
We ta rech ruwächulew,
ri nu tijoxelabꞌ xechꞌojin ta riꞌ rech mat xinjach pa ki qꞌabꞌ ri winaq aj Israel.
Ri nu taqanik kꞌut man ajwaral taj,
—xcha che.
Xubꞌij kꞌu ri tat Pilato che:
Je riꞌ chi ri at,
¿a at nim taqanel?
—xcha che.
Ri Jesús xchꞌawik,
xubꞌij:
In nim taqanel,
jas ri käbꞌij la,
—xcha che.
Ri in xil nu wäch waral cho ruwächulew chubꞌixik jas riꞌ ri qas tzij.
Konojel kꞌu ri keniman che ri qas tzij käkitatabꞌej ri kinbꞌij,
—xcha che.
Ri tat Pilato xubꞌij che:
¿Jas kꞌu riꞌ ri qas tzij?
—xcha che.
Xuwi xtaꞌtaj waꞌ che ri Jesús rumal ri tat Pilato,
ri areꞌ xel chi loq jumul che ki tzijobꞌexik ri winaq aj Israel,
xubꞌij chke:
Ri in,
man kꞌo tä jun mak kinriq chrij we achi riꞌ,
—kächa chke.
Ri ix kꞌut ix naqꞌatalik chi kinbꞌan toqꞌobꞌ chiwe,
kintzoqopij bꞌi jun ajpacheꞌ pa ri nimaqꞌij re ri Pascua.
¿A kiwaj chi kintzoqopij bꞌi ri tataꞌ riꞌ ri kꞌo u taqanik pi wiꞌ ix,
ix winaq aj Israel?
—xcha chke.
Te riꞌ konojel ko xechꞌawik,
xkibꞌij:
¡Mätzoqopij la bꞌi ri areꞌ!
¡Are tzoqopij la bꞌi ri Barrabás!
—xechaꞌ.
Areꞌ kꞌu jun elaqꞌom waꞌ ri Barrabás.